Aiemmin Strasbourgin pormestari ilmoitti uhreja olevan neljä, kertoo AFP.

Strasbourgissa tapahtui ammuskelu lähellä joulutoria - tältä kadulla näytti vain hetki tapahtuman alun jälkeen.

Kolme on kuollut ja yli kymmenen haavoittunut ammuskelussa Strasbourgin vanhassakaupungissa. ZUMAWIRE / MVPHOTOS

Kolme ihmistä on kuollut ja kaksitoista haavoittunut ammuskelussa Strasbourgin keskustassa, uutistoimistot kertovat. Uhriluku muuttui tiistain ja keskiviikon välisenä yönä neljästä kolmeen.

Varhain keskiviikkona Ranskan sisäministeri Christophe Castaner ilmoitti uutistoimisto AFP:n mukaan uhreja olevan tällä hetkellä kolme ja 12 on haavoittunut. Aiemmin Strasbourgin pormestari Roland Ries kertoi uhreja olevan neljä ja 12 haavoittuneesta kolmen tai neljän tila on kriittinen.

Reuters kertoo Ranskan poliisin saartaneen epäillyn tekijän ja paikalla on vaihdettu laukauksia, mutta toistaiseksi ampujaa ei ole saatu kiinni.

Ampujan kerrotaan olevan 29-vuotias mies, joka on AFP:n mukaan viranomaisille entuudestaan tuttu liittyen ryöstötapaukseen ja määritelty aiemmin uhkaksi turvallisuudelle.

Paikallisen 20 minutes -lehden toimittajan Bruno Poussardin mukaan laukaukset ammuttiin hieman ennen kahdeksaa illalla paikallista aikaa. Puolitoista tuntia ammuskelun alkamisen jälkeen Poussard kertoi Twitterissä, että poliisi etsii maasta hylsyjä.

Ammuskelu tapahtui lähellä Place Kléberillä sijaitsevia kaupungin joulumarkkinoita, joilla vierailee vuosittain satojatuhansia turisteja. AFP:n mukaan aseistautuneet poliisit valvovat toria, sillä Ranskan terrorismivalmius on ollut korkealla tasolla kolmen viime vuoden ajan.

Poliisi on eristänyt alueen, ja viranomaiset pyytävät asukkaita pysymään sisätiloissa sekä olemaan levittämättä huhuja. Bas-Rhinin aluehallinto kehottaa levittämään tietoa siitä, ettei vaara ole ohi.

Ammuskelun motiivista ei ole tietoa. Ranskan terrorisminvastainen syyttäjä on aloittanut tapauksesta tutkinnan.

Strasbourg sijaitsee aivan Saksan rajalla. Euroopan parlamentti pitää päämajaansa kaupungissa. Paikalla olevan AFP:n toimittajan mukaan parlamenttirakennus on suljettu eikä ketään päästetä ulos. Parlamentissa oli tiistaina täysistunto ja näin ollen myös lukuisia suomalaisia europarlamentaarikkoja.

Juttua päivitetty 11.12.2018 kello 23.58 tarkentuneilla tiedoilla tapahtumien kulusta.